CELEX: 62011TN0234
Language: mt
Date: 2011-04-28 00:00:00
Title: Kawża T-234/11 P: Appell ippreżentat fit- 28 ta’ April 2011 minn Oscar Orlando Arango Jaramillo et mid-digriet mogħti fl- 4 ta’ Frar 2011 mit-Tribunal għas-Servizz Pubbliku fil-Kawża F-34/10, Arango Jaramillo et vs BEI

16.7.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 211/27
            
         Appell ippreżentat fit-28 ta’ April 2011 minn Oscar Orlando Arango Jaramillo et mid-digriet mogħti fl-4 ta’ Frar 2011 mit-Tribunal għas-Servizz Pubbliku fil-Kawża F-34/10, Arango Jaramillo et vs BEI
   (Kawża T-234/11 P)
   2011/C 211/58
   Lingwa tal-kawża: il-Franċiż
   
      Partijiet
   
   
      Appellanti: Oscar Orlando Arango Jaramillo (Lussemburgu, il-Lussemburgu), Maria Esther Badiola (Lussemburgu), Marcella Bellucci (Lussemburgu), Stefan Bidiuc (Grevenmacher, il-Lussemburgu), Raffaella Calvi (Schuttrange, il-Lussemburgu), Maria José Cerrato (Lussemburgu), Sara Confortola (Verona, l-Italja), Carlos D’Anglade (Lussemburgu), Nuno Da Fonseca Pestana Ascenso Pires (Lussemburgu), Andrew Davie (Medernach, il-Lussemburgu), Marta De Sousa e Costa Correia (Itzig, il-Lussemburgu), Nausica Di Rienzo (Lussemburgu), José Manuel Fernandez Riveiro (Sandweiler, il-Lussemburgu), Eric Gällstad (Rameldange, il-Lussemburgu), Andres Gavira Etzel (Lussemburgu), Igor Greindl (Canach, il-Lussemburgu), José Doramas Jorge Calderon (Lussemburgu), Monica Lledo Moreno (Sandweiler), Antonio Lorenzo Ucha (Lussemburgu), Juan Antonio Magaña-Campos (Lussemburgu), Petia Manolova (Bereldange, il-Lussemburgu), Ferran Minguella Minguella (Gonderange, il-Lussemburgu), Barbara Mulder-Bahovec (Lussemburgu), István Papp (Lussemburgu), Stephen Richards (Blaschette, il-Lussemburgu), Lourdes Rodriguez Castellanos (Sandweiler), Daniela Sacchi (Mondorf-les-Bains, il-Lussemburgu), Maria Teresa Sousa Coutinho da Silveira Ramos (Almargem do Bispo, il-Portugall), Isabelle Stoffel (Mondorf-les-Bains), Fernando Torija (Lussemburgu), Maria del Pilar Vargas Casasola (Lussemburgu), Carolina Vento Sánchez (Lussemburgu), Pé Verhoeven (Brussell, il-Belġju), Sabina Zajc (Contern, il-Lussemburgu); u Peter Zajc (Contern) (rappreżentanti: B. Cortese u C. Cortese, avukati)
   
      Parti oħra fil-proċedura: Bank Ewropew tal-Investiment
   
      Talbiet
   
   L-appellanti jitolbu lill-Qorti Ġenerali jogħġobha:
   
               —
            
            
               tannulla d-digriet ikkontestat, tiċħad l-eċċezzjoni ta’ inammissibbiltà mressqa mill-BEI fil-Kawża F-34/10, u tirrinvija l-kawża quddiem it-Tribunal għas-Servizz Pubbliku sabiex jiddeċiedi dwar il-mertu kif ukoll dwar l-ispejjeż skont it-talbiet tar-rikorrenti fl-ewwel istanza;
            
         
               —
            
            
               sussidjarjament, fid-dawl tal-kwistjonijiet ta’ dritt ġodda mqajma f’dan l-appell, taqsam l-ispejjeż bejn il-partijiet skont kif ikun meħtieġ għal raġunijiet ta’ ekwità.
            
         
      Aggravji u argumenti prinċipali
   
   Insostenn tal-appell tagħhom, l-appellanti jinvokaw tliet aggravji.
   
               (1)
            
            
               L-ewwel aggravju huwa maqsum fi tliet partijiet u huwa bbażat fuq żball ta’ liġi fid-determinazzjoni tat-terminu raġonevoli applikabbli għall-preżentata tar-rikors fil-kawżi bejn l-BEI u l-membri tal-persunal tagħha.
               
                           —
                        
                        
                           Fl-ewwel parti, l-appellanti jikkontestaw lit-Tribunal għas-Servizz Pubbliku li ta lill-ġurisprudenza li tikkonċerna t-termini ta’ rikors tal-membri tal-persunal tal-BEI portata barranija, billi de facto ma ssegwix ir-regola tat-terminu raġonevoli, li min-natura tagħha hija flessibbli u miftuħa għall-ibbilanċjar konkret tal-interessi inkwistjoni, u tissostitwixxi dan b’terminu ta’ applikazzjoni strett u ġenerali ta’ tliet xhur.
                        
                     
                           —
                        
                        
                           Permezz tat-tieni parti, l-appellanti jsostnu li, fir-rigward tal-kwistjonjiet bejn l-BEI u l-membri tal-persunal tagħha, l-ebda terminu ma ġie ffissat fit-testi rilevanti, filwaqt li t-Tribunal għas-Servizz Pubbliku applika t-terminu ta’ tliet xhur u għaxart ijiem b’analoġija, previst fl-Artikolu 91 tar-Regolamenti tal-Persunal, kif ukoll fl-Artikolu 100(3) tar-Regoli tal-Proċedura.
                        
                     
                           —
                        
                        
                           Permezz tat-tielet parti, l-appellanti jinvokaw il-ksur tal-prinċipju ta’ proporzjonalità, kif ukoll il-ksur tad-dritt tagħhom għal protezzjoni ġudizzjarja effettiva sa fejn it-Tribunal għas-Servizz Pubbliku kien ikkwalifika bħala irraġonevoli t-terminu osservat mill-appellanti, li għandu ftit sekondi ta’ differenza meta pparagunat mat-termini ta’ riferiment, applikabbli fir-relazzjonijiet statutorji.
                        
                     
         
               (2)
            
            
               It-tieni aggravju invokat sussidjarjament u bbażat fuq żball ta’ liġi fl-interpretazzjoni tar-regoli proċedurali applikabbli, moqri fid-dawl tal-prinċipju ta’ każ fortuwitu.
            
         
               (3)
            
            
               It-tielet aggravju invokat sussidjarjament u bbażat fuq l-iżnaturament tal-provi sabiex jingħata prova tal-eżistenza ta’ każ fortuwitu u ta’ ksur tar-regoli dwar l-istruttorja u l-organizzazzjoni tal-proċedura.